ამიუზ-ბაუში

ამიუზ-ბაუში () ― მცირე, დაახლოებით ერთი ლუკმის ზომის აპეტაიზერი. ამიუზ-ბაუში განსხვავდება სხვა აპეტაიზერებისგან იმით, რომ მას სტუმრები მენიუდან არ უკვეთავენ – ამის ნაცვლად, შეფი მათ უფასოდ უმასპინძლდება. ეს კერძი გამოიყენება როგორც სტუმრის მადის აღსაძვრელად, ასევე შეფ-მზარეულის სტილის წარმოსაჩენად.

ტერმინი ფრანგულია და სიტყვასიტყვით „პირის გამრთობს“ ნიშნავს. ფრანგულ მენიუებში ის 1980-იანი წლებიდან გაჩნდა. ამიუზ-ბაუში ეწოდება პოპულარული ფსიქოლოგიური ტელესერიალის, "ჰანიბალის" ერთ-ერთ ეპიზოდსაც. 

 რესტორნებში 
ამიუზ-ბაუში წარმოადგენს მომცრო, ინტენსიურად არომატულ კერძს. ჩვეულებრივ, ის მხოლოდ ერთი ან ორი ლუკმაა, წინასწარაა შერჩეული შეფ-მზარეულის მიერ და სტუმრები მას უფასოდ მიირთმევენ. 

ამიუზ-ბაუში შესაძლოა საკმაოდ მარტივი ინგრედიენტებისგან შედგებოდეს, მაგალითად, თეფშზე იდოს მხოლოდ ზეთისხილი. თუმცა, განსაკუთრებით დიდ რესტორნებში, ის ხშირად ხდება შეფ-მზარეულის კრეატივის წყარო. ჟან-ჟორჟ ფონგერიხტენის, ნიუ-იორკელი ცნობილი შეფ-მზარეულის თქმით, „ამიუზ-ბაუში საუკეთესო საშუალებაა დიდი შეფ-მზარეულისთვის, გამოხატოს თავისი დიდი იდეები მცირე ლუკმებში“.

მიუხედავად მისი მცირე ზომისა, ეს კერძი დიდ გამოწვევას წარმოადგენს, რადგან ყველა სტუმრისათვის მისართმევად საკმარისი რაოდენობით უნდა მომზადდეს, როგორც წესი, შეკვეთის მიღებისთანავე ან ძირითად კერძებს შორის. ეს ხშირად მოითხოვს ცალკე სამზარეულოს, რომელიც მხოლოდ ამიუზ-ბაუშის სწრაფად მოსამზადებლად არის შექმნილი. ასევე, სერვირებისთვის საჭიროა სხვადასხვა ფორმის თეფშის დიდი და მრავალფეროვანი კოლექცია. ამ მხრივ, საინტერესო თეფშები, დიდი ჭიქები და აზიური სტილის სუპის კოვზები განსაკუთრებით პოპულარული არჩევანია. გარდა ამისა, სამზარეულო მზად უნდა იყოს ამიუზის ხელახლა მოსამზადებლად, რადგან სტუმრებს შესაძლოა გათვლილი ინგრედიენტები არ უყვარდეთ ან მათზე ალერგია ჰქონდეთ.

გალერეა

სქოლიო

კატეგორია:კერძები
კატეგორია:კულინარია
კატეგორია:ფრანგული სამზარეულო
კატეგორია:აპეტაიზერები